Sastanak "Prijatelja Sirije" u Tunisu
Zvaničnici iz desetina zemalja se sutra sastaju u Tunisu, da usaglase podršku sirijskoj opoziciji. 
Meseci demonstracija poput ovih i sahrana kao što je ova, koju su napale sirijske trupe, izazvali su veliko međunarodno negodovanje i glasanje u Savetu bezbednosti Ujedinjenih nacija. Predloženom rezolucijom je traženo povlačenje trupa iz sirijskih gradova, oslobađanje zatvorenika i pokretanje novog političkog procesa. Međutim, Rusija i Kina su stavile veto na rezoluciju – što je označilo razočaravajući završetak jednomesečnih napora da se međunarodna zajednica udruži. To je bila i pobeda sirijskog predsednika Bašara al-Asada, koji je pojačao obračun sa demonstrantima. On prkosi ne samo Ujedinjenim nacijama, nego i Arapskoj ligi, koja predvodi akcije „Prijatelja Sirije“. Rusija neće prisustvovati sastanku u Tunisu, a možda i Kina, ali će na njemu biti američka državna sekretarka Hilari Klinton. Hilari Klinton želi da se grupacija dogovori o dodatnim sankcijama, jačoj osudi Asadovog gušenja protesta, čvršćim vezama sa opozicijom i većoj pomoći Sirijcima zahvaćenim nasiljem. Međutim, najmanje jedna sirijska opoziciona organizacija smatra da je taj pristup pogrešan. Članovi organizacije pod nazivom „Izgradnja sirijske države“, kažu da je budućnost njihove zemlje postala okosnica nadmetanja velikih sila, bez vođenja računa o sirijskom narodu. Lider organizacije, bivši politički zatvorenik Luej Husein, kaže da međunarodna zajednica mora da se ujedini i ubedi predsednika Asada da započne stvarne razgovore o tranziciji. Husein kaže da će sastanak u Tunisu biti u najvećoj meri reklamna vežba. Ali drugi tvrde da već postoji širok međunarodni konsenzus. Trinaest država je podržalo neuspelu rezoluciju Saveta bezbednosti. Generalna skupština je usvojila sličnu, iako neobavezujuću meru. Organizatori sutrašnjeg sastanka se nadaju da će to moći da se nadgradi, da će dobiti ustupke od Damaska, izvršiti pritisak na Rusiju i Kinu da im se pridruže i što je najvažnije – da će prekinuti nasilje.